*****

ΚΑΝΟΝΙΣΜΟΣ (ΕΟΚ) αριθ. 2180/81 ΤΗΣ ΕΠΙΤΡΟΠΗΣ

της 30ής Ιουλίου 1981

περί κανόνων εφαρμογής του περιορισμού των ενισχύσεων για επενδύσεις στη χοιροπαραγωγή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1945/81 του Συμβουλίου της 30ής Ιουνίου 1981 περί περιορισμού των ενισχύσεων για επενδύσεις στη χοιροπαραγωγή (1), και ιδίως άρθρο 1,

Εκτιμώντας:

ότι η εφαρμογή του περιορισμού των ενισχύσεων για επενδύσεις στη χοιροπαραγωγή που προβλέπονται στον κανονισμό (ΕΟΚ) αριθ. 1945/81 απαιτεί τον καθορισμό του χώρου του χοιροστασίου που αναλογεί για τους χοίρους εκτροφής και του χώρου για τους χοίρους αναπαραγωγής·

ότι ενδείκνυται να καθορισθεί ακριβέστερα η έκταση της εξουσιοδοτήσεως που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 1945/81 και να καθορισθούν οι ελάχιστες απαιτήσεις για τις αιτήσεις εξουσιοδοτήσεως που υποβάλλονται από τα Κράτη μέλη·

ότι, για την εκτίμηση των επιπτώσεων μιας τέτοιου είδους εξουσιοδοτησεως, θεωρείται αναγκαίο τα Κράτη μέλη στα οποία παρέχεται εξουσιοδότηση να υποβάλλουν ετησίως ανάλογη έκθεση·

ότι η Μόνιμη Επιτροπή Γεωργικών Διαρθρώσεων δεν διατύπωσε γνώμη εντός της προθεσμίας που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι 550 θέσεις για χοίρους που αναφέρονται στο άρθρο 1 του κανονισμού (ΕΟΚ) αριθ. 1945/81 είναι 550 θέσεις για χοίρους εκτροφής. Στη θέση ενός χοίρου αναπαραγωγής αντιστοιχούν θέσεις για 6,5 χοίρους εκτροφής.

Άρθρο 2

1. Η εξουσιοδότηση Κράτους μέλους, για να προσαρμόσει τον αριθμό των 550 θέσεων για χοίρους στα πλαίσια ενός σχεδίου αναπτύξεως της εκμεταλλεύσεως, περιορίζεται στις ειδικές περιπτώσεις στις οποίες τα σύμφωνα με το σχέδιο αναπτύξεως αναμενόμενα εισοδήματα εργασίας από τη γεωργική εκμετάλλευση δεν εξασφαλίζουν τα συγκρίσιμα εισοδήματα εργασίας για 1,5 μονάδες εργατικού δυναμικού.

2. Αύξηση του αριθμού των θέσεων για χοίρους σύμφωνα με το άρθρο 1 του κανονισμού (ΕΟΚ) αριθ. 1945/81 δύναται να επιτευχθεί μόνο κατά το μέτρο το οποίο είναι απαραίτητο, σύμφωνα με το σχέδιο αναπτύξεως της εκμεταλλεύσεως για την επίτευξη του συγκρίσιμου εισοδήματος εργασίας για το ανώτερο 1,5 μονάδες εργατικού δυναμικού.

Άρθρο 3

Το Κράτος μέλος το οποίο προτείνει την εξουσιοδότηση που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 1945/81 πρέπει να διαβιβάζει στην Επιτροπή με την αίτηση λεπτομερειακή περιγραφή της μεθόδου υπολογισμού. Στη μέθοδο υπολογισμού πρέπει να αναφέρονται ιδίως, όσον αφορά τη χοιροπαραγωγή, τα ακόλουθα στοιχεία:

- εξοδα των χώρων εκπαχύνσεως και των στάβλων για χοίρους αναπαραγωγής,

- τιμές για χοιρίδια, χοίρους εκτροφής, χοίρους αναπαραγωγής και για ζωοτροφές,

- αριθμός των κατ έτος παραγομένων χοιριδίων ανά χοίρο αναπαραγωγής,

- αριθμός των κατ έτος εκτρεφομένων χοίρων ανά χώρο εκπαχύνσεως.

Άρθρο 4

Το Κράτος μέλος το οποίο εξουσιοδοτείται να προσαρμόσει τον αριθμό των θέσεων για χοίρους πρέπει να υποβάλλει κάθε έτος πριν από την 1η Μαΐου του επόμενου έτους έκθεση περί των ειδικών περιπτώσεων στις οποίες πραγματοποιήθηκε προσαρμογή του αριθμού των θέσεων για χοίρους στα πλαίσια σχεδίου αναπτύξεως της εκμεταλλεύσεως. Η έκθεση αυτή πρέπει να περιλαμβάνει ιδίως στοιχεία για τον αριθμό των ειδικών περιπτώσεων και τον σχετικό αριθμό των θέσεων για χοίρους.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Ιουλίου 1981.

Για την Επιτροπή

Ο Πρόεδρος

Gaston THORN

(1) ΕΕ αριθ. L 197 της 20. 7. 1981, σ. 31.